Il-preżentatur u l-attivista Peppi Azzopardi qal li minflok nikkundannaw xi kontenut vjolenti bħas-serje popolari Squid Game, ikun aħjar jekk nippreparaw lit-tfal biex jifhmu kif taħdem il-midja biex itejjbu l-ħiliet tagħhom. Hu qal dan fil-programm ta' Andrew Azzopardi 103 Malta's Heart fejn ġie diskuss l-impatt li jaf ikollu dan is-serje fuq l-adoloxxenti u fuq kif is-sistema edukattiva Maltija tista' tgħallem aħjar meta jiġi għal-litteriżmu tal-midja. "Inutli tipprova twaqqafhom jew tikkundannahom dawn l-affarijiet għax jekk tagħmel bħalma qed jippruvaw jagħmlu lil Squid Game, iżżid mal-interess li diġà hemm," argumenta Azzopardi. Aqra aktar fuq is-serje: Squid Game b'rekord ta' udjenzi. Kemm rawha fl-ewwel xahar? Madanakollu, hu wissa li s-soċjetà m'għandhiex timxi lejn in-"normalizzazzjoni tal-vjolenza" minħabba li jeżisti r-riskju li l-persuni f'soċjetà jsiru 'komdi' bil-vjolenza. "Naħseb li dawn it-tip ta' logħob jew films jaffettwaw l-aktar dawk li diġà għandhom it-tendenzi vjolenti. Meta tisma' fuq tfal li raw films vjolenti u spiċċaw għamlu l-istess fil-verità, dejjem ikun hemm xi fattur ieħor li kkontribwixxa għal dak l-att," kompla jgħid Azzopardi. Intant, l-espert tal-Intelliġenza Artifiċjali Alexei Dingli fakkar li mhux suppost jarawh it-tfal dan is-serje minħabba t-twissija li turi li l-udjenza għandha jkollha 16-il sena jew aktar. "Imma nifhem ukoll li tant sar popolari, li kważi kull tifel jew tifla se jinzertaw xena fuq YouTube jew TikTok. Anke t-tifla tiegħi li għandha seba' snin ġiet fuqi u qaltli li tixtieq tarah," qal Dingli. Hu stqarr li kull ġenerazzjoni kienet esposta għall-vjolenza u għalhekk mhux dejjem korrett li twaħħal fil-ġenituri meta jeżistu pjattaformi bħal YouTube, TikTok u Instagram. "Xi studji juru li xi subien li jkunu esposti għall-vjolenza għandhom ċans akbar li jagħmlu l-istess" Il-counsellor Joseph Pellicano kkowta studju li sab li s-subien li kienu jaraw ħafna vjolenza fuq it-televixin kellhom 50% aktar ċans li jikkommettu att ta' vjolenza domestika meta jsiru adulti. Hu tenn fuq l-importanza li ġenituri jkun disponibbli għat-tfal tagħhom meta dawn ikollhom mistoqsijiet fuq x'jaraw fuq l-internet jew fuq it-televixin. In-newro-psikjatra u akkademika Kristina Bettenzana qalet li għad fadal ħafna riċerka xi ssir fuq l-effetti fit-tul li jikkawża l-kontenut vjolenti fuq it-tfal imma sostniet li hemm ħafna aktar fatturi li jridu jkunu kkunsidrati meta tiġi għall-imġiba tat-tfal. Tista' tara d-diskussjoni kollha hawn isfel: